和江鄰幾學士畫鬼拔河篇
作者：梅堯臣
朝代：宋

paragraphs: 蒲中古寺壁畫古，畫者隋代展子虔。
分明八鬼拔河戲，中建二旗觀却前。
東廂四鬼苦用力，索尾拽斷一鬼顛。
西廂四鬼來背挽，雙手搥下抵以肩。
龍頭魚身霹靂使，持鉞植立旗左偏。
拔山夜叉右握斧，各司勝負如爭先。
兩旁撾鼓鼓四面，聲勢助勇努眼圓。
臂梟張拳擊捧首，似與暴謔意態全。
當正大鬼按膝坐，三鬼带韣一執旃。
操刀擐囊力指督，怒髮上直筋舊纏。
虎尾人身又踣顧，蒺蔾短挺金鎚堅。
高下尊卑二十四，二十四鬼無黄泉。
角雄競强欲何覩，曷不各各還荒埏。